KOMMISSIONENS BESLUTNING af 9. juli 1997 om en fælles teknisk forskrift med telefonitjenestekrav til offentlig fælleseuropæisk celleopbygget digital landmobilkommunikation (2. udgave) (EØS-relevant tekst) (97/527/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/263/EØF af 29. april 1991 om indbyrdes tilnærmelse af medlemsstaternes lovgivning om teleterminaludstyr samt gensidig anerkendelse af udstyrets overensstemmelse (1), ændret ved direktiv 93/68/EØF (2), særlig artikel 6, stk. 2, andet led, og

ud fra følgende betragtninger:

Kommissionen har vedtaget bestemmelserne til klarlæggelse af, hvilken type terminaludstyr der skal omfattes af denne fælles tekniske forskrift, samt den dertil hørende erklæring om anvendelsesområdet;

de tilsvarende harmoniserede standarder eller dele deraf til gennemførelse af de væsentlige krav, som skal ændres til fælles tekniske forskrifter, bør vedtages;

for at sikre kontinuiteten i fabrikanternes adgang til markedet er det nødvendigt at fastlægge overgangsbestemmelser for udstyr, der er godkendt i henhold til Kommissionens beslutning 94/12/EF (3);

beslutning 94/12/EF bør ophæves med virkning fra overgangsperiodens udløb;

de i denne beslutning fastsatte foranstaltninger er i overensstemmelse med udtalelse fra ACTE -

VEDTAGET FØLGENDE BESLUTNING:

Artikel 1

1. Denne beslutning finder anvendelse på terminaludstyr - herunder aktivt tilbehør, hvis dette ændrer terminaludstyrets egenskaber på en sådan måde, at det har indflydelse på overensstemmelsen med de væsentlige krav - der er bestemt til at tilsluttes det offentlige fælleseuropæiske celleopbyggede digitale landmobilnet, fase 1, og som er omfattet af den harmoniserede standard, der henvises til i artikel 2, stk. 1.

2. I denne beslutning fastlægges en fælles teknisk forskrift med GSM-(tale)telefonikravene til terminaludstyr, der anvender konstant fyldningsmodulering og anvender 900 MHz-båndet med en kanaladskillelse på 200 kHz og med 8 trafikkanaler med fuld kapacitetsudnyttelse pr. bærebånd efter TDMA-princippet.

Artikel 2

1. Den fælles tekniske forskrift omfatter den harmoniserede standard, der er udarbejdet af det relevante standardiseringsorgan til gennemførelse, for så vidt det er relevant, af de væsentlige krav i artikel 4, litra g), i direktiv 91/263/EØF. Denne standards reference er anført i bilaget.

2. Terminaludstyr, som er omfattet af denne beslutning skal opfylde den fælles tekniske forskrift, der er anført i stk. 1, de væsentlige krav i artikel 4, litra a) og b), i direktiv 91/263/EØF og kravene i andre direktiver, der gælder for udstyret, herunder navnlig Rådets direktiv 73/23/EØF (4) og 89/336/EØF (5).

Artikel 3

Bemyndigede organer, der er udpeget med henblik på at gennemføre procedurerne i artikel 9 i direktiv 91/263/EØF, sikrer, at den harmoniserede standard, der henvises til i artikel 2, stk. 1, anvendes for terminaludstyr, der er omfattet af artikel 1, stk. 1, senest et år efter meddelelsen af nærværende beslutning.

Artikel 4

1. Beslutning 94/12/EF ophæves med virkning fra den dag, der falder et år efter meddelelsen af nærværende beslutning.

2. Terminaludstyr, der er godkendt i henhold til beslutning 94/12/EF, kan fortsat markedsføres og tages i brug, forudsat at godkendelsen er meddelt inden for et år efter meddelelsen af nærværende beslutning.

Artikel 5

Denne beslutning er rettet til medlemsstaterne.

Udfærdiget i Bruxelles, den 9. juli 1997.

På Kommissionens vegne

Martin BANGEMANN

Medlem af Kommissionen

(1) EFT nr. L 128 af 23. 5. 1991, s. 1.

(2) EFT nr. L 220 af 31. 8. 1993, s. 1.

(3) EFT nr. L 8 af 12. 1. 1994, s. 23.

(4) EFT nr. L 77 af 26. 3. 1973, s. 29.

(5) EFT nr. L 139 af 23. 5. 1989, s. 19.

BILAG

Henvisning til den harmoniserede standard, der finder anvendelse

Den harmoniserede standard, der henvises til i beslutningens artikel 2, er:

European digital cellular telecommunications system;

Attachment requirements for Global System for Mobile Communications (GSM) mobile stations; Telephony

ETSI

Det Europæiske Institut for Telestandarder

Sekretariatet

TBR 9, 2. udgave, [oktober] 1995

(eksklusive forordet)

Supplerende oplysninger

Det Europæiske Institut for Telestandarder er anerkendt i henhold til Rådets direktiv 83/189/EØF (1).

Ovenstående harmoniserede standard er udarbejdet i henhold til et mandat udstedt efter de relevante procedurer i direktiv 83/189/EØF.

Den fulde ordlyd af ovennævnte harmoniserede standard kan fås ved henvendelse til:

Det Europæiske Institut for Telestandarder

650, route des Lucioles

F-06921 Sophia Antipolis Cedex

Kommissionen for De Europæiske Fællesskaber

GD XIII/A/2 - (BU 31 1/7)

Rue de la Loi 200/Wetstraat 200

B-1049 Bruxelles/Brussel

(1) EFT nr. L 109 af 26. 4. 1983, s. 8.